Rue des Glacis (Stad Lëtzebuerg)

D'Rue des Glacis ass eng Strooss an der Stad Lëtzebuerg, tëscht dem Rond-point Schuman an dem Eecher Bierg (Côte d'Eich). Kuriéiserweis ass de Stroosseverlaf awer net duerchgängeg: den Deel tëscht der Avenue Victor-Hugo an der Avenue du Bois gehéiert vun ongeféier 2002 un, wéi d'Insel déi déi zwou Stroosse vunenee getrennt huet, ewechgerappt gouf an d'Entrée vum Boulevard Emmanuel-Servais nei amenagéiert gouf, zur Allée Schefferop topographie.lu, dem Système d'Information Urbain vun der Stad Lëtzebuerg.

D'Rue des Glacis, déi 1850 gebaut gouf, ass en Deel vun der Nationalstrooss 52 (N52).

Se geet vun enger Héicht uewen um Lampertsbierg vun 314 m aus bis op eng Héicht vun 277,5 m do wou se am Eecher Bierg erauskënnt, wat eng Héichtendifferenz vu 36,5 m ass.

An hirem ënneschten Deel mécht d'Strooss eng Kéier ëm 180°. Just iwwer der Kéier steet um Fiels en aachteckege Belvédère dee fréier zum Park vum Haus Bellevue gehéiert huetD'Gaardenhaus Bellevue gouf vum Gaspard-Théodore-Ignace de la Fontaine (1743-1809) baue gelooss a spéider vu senge Nokomme schlassaarteg ausgebaut. Referenz: Marc Schoellen, 2015. Der Garten und das Sommerhaus "Bellevue" auf dem Limpertsberg. nos cahiers 2015 3/4: 311-328.. Um selwechte Fiels, eng 50 m iwwer der Kéier, ass eng Plack mat engem laténgeschen Text a Form vun engem Chronogramm ze gesinn, deen d'Joreszuel 1850 ergëtt.

Iwwersetzung: Et soll eng Strooss mat Kraaft gebaut ginn, Hiwwele gitt op d'Säit, Däller hieft iech an d'Luucht, fir datt de Reesenden d'Héichte liicht iwwerwanne kann.

An der Mauer iwwer dem Fiels, riets iwwer der Plack mam Chronogramm ass e Stéck Fiels fräigeloos, op dem Relieffer ze gesi sinn.

An der rue des Glacis stinn zwéin Haiser, d'Nummeren 18 an 20, déi an der Lëscht vun den nationale Monumenter agedroe sinn.

Am Zweete Weltkrich gouf d'Strooss "ëmgedäitscht" a se gouf Michel Pintz Wall genanntGuy May, 2002. Die Straßennamen der Stadt Luxemburg unter deutscher Besatzung (1940-1944). Ons stad 71: 30-32..

Biller

 Um Spaweck 

 Websäit mam Chronogramm a senger Iwwersetzung op Franséisch

Kategorie:Stroossen um Lampertsbierg